เทครัว ??แฉทุกวัน ทันเกมหุ้น
คนโต ตัวเล็ก อย่าง สมชัย สูงสว่าง แห่ง บริษัท ฟอร์ท สมาร์ท เซอร์วิส จำกัด (มหาชน) หรือ FSMART นั้น ชอบขายความกลัวให้กับนักลงทุน นั่นคือ กลัวว่า นักลงทุนจะตกขบวน ซื้อหุ้น FSMART ไม่ทัน เพราะ ราคาหุ้นวิ่งหนี พี/อีไปเรื่อย แม้ว่า ราคาล่าสุดจะยืนสงบนิ่งที่ระดับรอบๆ 15.00 บาท แต่ก็อย่างที่ว่า..พร้อมจะใส่รองเท้าของอูเซน โบลท์ตลอดเวลา 
15 ก.พ. 2559

คนโต ตัวเล็ก อย่าง สมชัย สูงสว่าง แห่ง บริษัท ฟอร์ท สมาร์ท เซอร์วิส จำกัด (มหาชน) หรือ FSMART นั้น ชอบขายความกลัวให้กับนักลงทุน 
นั่นคือ กลัวว่า นักลงทุนจะตกขบวน ซื้อหุ้น FSMART ไม่ทัน เพราะ ราคาหุ้นวิ่งหนี พี/อีไปเรื่อย แม้ว่า ราคาล่าสุดจะยืนสงบนิ่งที่ระดับรอบๆ 15.00 บาท แต่ก็อย่างที่ว่า..พร้อมจะใส่รองเท้าของอูเซน โบลท์ตลอดเวลา 
เหตุผลง่ายที่สุด เพราะว่า ผลประกอบการดีเหลือหลายจากการเติบโตของทั้งรายได้และกำไรชนิดระเบิดระเบ้อ เนื่องจากโมเดลธุรกิจแบบ Long-Tail Strategy ที่ทิ้งขาดคู่แข่งในระนาบเดียวกันไม่เห็นฝุ่น 
งบสิ้นปี 2558 ของ FSMART ออกมาแล้ว…ต้องอุทานว่า โอ้ว พระเจ้า…. จอร์จ!! คุณทำได้อย่างไรเนี่ย 
ขณะที่กำไรเฉลี่ยของทั้งตลาดหุ้นไทยปีนี้คาดว่าไม่เกิน 7% แต่ FSMART กำไรโต 77% จากปีก่อนที่ 153.47 ล้านบาท มาที่ 271.74 ล้านบาท มหัศจรรย์สมกับที่เป็นบริษัทเหนือตลาดของ “ข่าวหุ้นธุรกิจ” ฉบับพิเศษวันเกิด มาเมื่อหลายเดือนก่อน…เจ๋งเป้ง 
กำไรที่ก้าวกระโดดชนิดสุดยอดของ growth stock นี้ มาจากการโตของรายได้จากวงเงินให้บริการผ่านตู้ ที่เพิ่มจากปีก่อน 10,550 ล้านบาท มาเป็น 15,386 ล้านบาทเพราะจำนวนตู้บุญเติมได้รับความนิยมแบบกระฉูดจากปีก่อน 42,859 ตู้ มาเป็น 62,876 ตู้ มากกว่าจำนวนตู้เอทีเอ็มของธนาคารพาณิชย์ทั้งประเทศรวมกัน…..ใครจะกล้าสู้น้องล่ะ 
ไม่ใช่โตสวยแค่ตัวเลขอย่างเดียว แต่การเติบโตของ FSMART นั้นเขาโตแบบคู่ขนาน คือทั้งเชิงปริมาณ (ในงบการเงิน) และเชิงคุณภาพ (การเพิ่มพันธมิตรและช่องทางใหม่กับตู้บุญเติม)  จะเห็นว่าตัวเลขที่ลงลึกบอกอะไรได้เยอะ….ผิดปกติ 
ช่องทางทำเงินของ FSMART นั้นมีการพัฒนาเป็นแอปพลิเคชั่นผ่านเครือข่ายออนไลน์มากถึง 65 app (เยอะจนจำไม่หวาดไหว) ตามด้วยการประชาสัมพันธ์ และกิจกรรมส่งเสริมการขายหลากช่องทาง ผ่านตลาดเป้าหมายที่คู่แข่งตามไม่ทัน แถมยังมีการปรับประสิทธิภาพคอลล์เซ็นเตอร์ที่ดี ทำให้ลูกค้าไม่หงุดหงิดกับคำตอบประเภท “ไม่รู้ ไม่ทราบ” แบบที่บางรายเคยกระทำ 
รายได้ที่โดดเด่นจากบริการที่พันธมิตรธุรกิจมาเสริมบริการเพิ่มเติม เติบโตมากถึง 39% เรียกว่าเก็บทุกเม็ด….ตามประสาคนถนัดเก็บเบี้ยใต้ถุนร้านแบบ Long-Tail นั่นเอง 
การเติบโตจากบริการพ่วงต่อที่รวดเร็ว นอกเหนือแค่ “เติมเงิน” อันเป็นหลักเหมือนเดิม สอดรับแผนธุรกิจที่สมชัยเคยบอกไว้ก่อนหน้านี้ว่า หากแผนงานเดินได้ตามแผนที่กำหนดไว้ ภายในปี 2560 บริษัทอาจมีรายได้มากกว่า 2,000 ล้านบาท ส่วนในแง่ของกำไรสุทธิแน่นอนตัวเลขต้องเปลี่ยนแปลงไป เพราะ FSMART มีแผนจะจับมือกับพันธมิตรอีกหลายราย ล่าสุดกำลังคุยบริษัทจดทะเบียน 2 ราย ซึ่งข่าวกระซิบบอกว่า “ใหญ่ไม่ใช่เล่น” 
ที่สำคัญ ตัวเลขมาร์เก็ตแชร์ตู้เติมเงิน ในอนาคตอาจยืนระดับ 50 เปอร์เซ็นต์ จากปัจจุบันที่อยู่ระดับ 40 เปอร์เซ็นต์ เรียกว่านอกจากโตเร็ว ยังรุกกินแดนคู่แข่งให้ถอยร่นไปอีก
คำถามเหลืออยู่ก็แค่ว่า โตเร็วอย่างนี้ ราคาหุ้นยังน่าซื้ออยู่มั้ย…. เพราะแม้พี/อีปัจจุบัน จะสูงกว่าค่าเฉลี่ยตลาดเยอะ แต่ก็ยังไม่ถือว่าแพง เพราะพี/อีล่วงหน้า จะลดลงไปอีกแน่นอน 
เพียงแต่เมื่อเทียบกับหุ้นแม่อย่าง บริษัท ฟอร์ท คอร์ปอเรชั่น จำกัด (มหาชน) หรือ FORTH ที่ถือหุ้น FSMART อยู่ที่ 45.75% แล้วควรจะซื้ออย่างไหนมากกว่ากัน เพราะราคาหุ้นแม่นั้น แค่ครึ่งหนึ่งของราคาหุ้นลูก……ซื้อหุ้นแม่ 2 หุ้น ได้หุ้นลูกแค่ 1 หุ้น 
ที่สำคัญหุ้นบริษัทแม่อย่าง FORTH ภายใต้อำนาจบริหารของบอสวิสัยทัศน์ยาวไกล และใจถึงอย่าง พงศ์ชัย อมตานนท์ ก็ไม่ใช่แม่ประเภท “ขายลูกสาวกิน” อย่างเดียว มีรายได้ของตัวเองเพิ่มเติมต่างหาก….. ที่ไม่เลวอะไรนัก แถมยังสวยประเภท หม้ายสาวใหญ่กระดังงาลนไฟเสียอีก 
นักวิเคราะห์ประเมินว่า คาดกำไรสุทธิ FORTH ปีที่รอประกาศตามหุ้นลูกในอีกไม่กี่วันข้างหน้าเรี่ยมเร้แน่นอน เพราะ คาดจะเติบโต 31% จากปีก่อน เพราะรับการเสริมส่งจากธุรกิจเติมเงินของบุญเติม แล้วยังมี งานรับเหมาของภาครัฐ เช่น การติดตั้งกล้อง CCTV หลายร้อยล้าน ตามด้วยงานเก่าต่อเนื่องที่ได้รับสิทธิในการบริหารดูแลป้ายจราจรอัจฉริยะของกรุงเทพฯกว่า 40 แห่ง ทำให้มีรายได้จากการบริหารและค่าโฆษณาเข้ามาอย่างต่อเนื่อง 
ลูกสาวว่าสวยระดับนางงามระดับขวัญใจช่างภาพแล้ว แม่ยายที่อยู่ข้างเวทีก็ยิ่ง “เซ็กซี่” น่าอุ้ม….. ต้องเป็นมากกว่า “รักพี่เสียดายน้อง” ทำนอง บัวตูมบัวบาน เสียแล้ว 
อย่างนี้ต้อง “เทครัว” อย่างเดียว….ปล่อยให้หลุดรอดมือไปได้ มีสิทธิถูกหยามว่า มีตาหามีแววไม่ และ บ่มิไก๊….เอิ๊ก… 